《月华清》
清代·奕绘

背后传神，花前顾影，画师何处偷瞥。舞袖双弯，想象捧心曲折。

绾金缕、胜鬟盘云，缀玉珥、连环垂月。虚设。待回眸一笑，看伊才切。

只惯娇羞何苦，便千唤真真，不容亲热。瘦样宫衣，怜杀腰肢一捻。

记阆苑、梦里相逢，窥半面、镜中愁绝。饶舌。许飞琼姓名，对人休说。

作者简介：（1799—1838）清宗室，荣亲王永琪孙，字子章，号幻园，又号太素道人。嘉庆间袭贝勒。好风雅，喜著述。有《明善堂集》。